钦定古今图书集成/方舆汇编/职方典/第1084卷 > 兴化府古迹考 县志
## 钦定古今图书集成/方舆汇编/职方典/第1084卷 > 兴化府古迹考 县志

本府。〈莆田县附郭。〉

平海卫城　在县东九十里。地名“南啸。” 洪武二十年，因倭患，特命江夏侯周德兴相度要害，创立卫所，建平海卫城，遣兴化卫指挥吕谦监筑。莆禧所城　，在郡东南九十里。洪武二十年，江夏侯周德兴命指挥吕谦与平海卫同建。迎仙寨城　，在县东北待贤里。宋时已置巡检司。城周围一百五十丈，广一丈三尺，垛三百有八，窝铺八，门二，各建楼其上。

冲沁寨城　在县东兴福里。

嵌头寨城　：在县东武盛里。

青山寨城　在县东奉国里。

吉了寨城　在县东南新安里。今废。

小屿堡城　在县东南醴泉里。洪武间，有小屿巡检司，城，与迎仙诸寨并建。嘉靖十三年，仙游县知县萧弘鲁奏徙司于仙游白隔岭城随圮。崎头堡城　在县东奉国里。嘉靖三十九年，倭寇猖獗，乡民吴文宗等具呈院司，请自出赀筑堡。今圯。

大洋寨城　在县西广业里。东抵仙游，西至白沙，南福清，北永福，地当要冲，且在万山中，易伏奸徒。万历十七年春，菁寇曾廷邦等啸聚为乱，无何就擒。巡抚周采从知县孙继有之议，疏请设大洋寨巡检司。十八年，始筑土城于大洋。宋军治　在郡城南，旧兴化卫署是也。郡人陈仁壁为《正厅记》。正厅东有桂籍堂，宋进士题名处。小厅东有清心堂，太守曹修古有《夏日清心堂睡起》诗：“天府鞫囚三节日，霜台待漏五更时。薰风一觉清凉睡，莫问浮名高与卑。” 及太守徐师闵《荔枝谱》刻于壁。绍兴二十年，有五色雀集于正厅榕木上，芝产后圃，麦秀两岐。太守陆涣更名“三瑞堂。”

通判厅　在军治西，今旧察院行台是也。广节指挥营　在军治东北。宋设教阅厢军，今莆田县治是也。

旧莆田县治　在城西南隅，今兴化府署是也。贡院　在府治东龙门下。宋制，每三岁诏各郡举进士。乾道七年，知军何偁始议创于使者行部之舍，即此地也。后以试员益众，又移南山广化寺，士病其远。淳熙二年，姚康朝因行舍旧址，斥而大之，中有观光堂、选举堂。

子城　，宋军治护城，古称“衙城” ，周围二里馀，覆以瓦。

宁真门　宋军城东北门也。宣和间建，在今兼济桥南，有石城尚存。

共乐亭　在州峰之巅，郡登眺最胜处。宣和六年，太守廖刚改亭为台，后有岸帻轩，又改为后乐台。前有平远亭，又曰“竞秀。” 隆兴二年，知军刘韬榜其门曰“芳菲谷。”

望海亭　在梅峰之上。由共乐亭循城西偏数百步而至，面势豁然，苍莽无际，正字方翥为之记。

观稼榭　在薛公池前，宋宣和间建。

上林义斋　在城东北三十里。逸士黄间建，以聚四方英俊，立为“五规。” 详见《子君俞传》。

左丞雨右丞雨石　在郡城乌石山东南。一刻“左丞雨” 旁细字云：“至正癸卯，夏秋不雨，禾渐枯。分省郑旼率都镇抚吴维贤、从事官宋应福，于七月三日设坛请祷，越三日大雨，士民俞志甫等勒石以记。” 一刻“右丞雨” 旁细字云：“大德庚子，春耕乏雨，行省右丞札剌立丁持节过莆，议捐俸修庙学，大雨随至，莆人咸喜曰：‘此右丞公雨也’。” 文学掾庄邦元请于郡官，鑴兹岩石以志。一经书堂　在城中东厢。宋方万与其友讲经术处，朱子扁其堂曰《一经》

画屏巷虎亭　在城西左。相传黄涅槃骑虎停此，陈钺有《晚过画屏巷》诗。

唐游洋镇　在兴泰里万山中。唐时设镇，宋改为兴化县。皇庆中迁于广业里湘溪。明正统间，

革

四览亭　在城外南二里，下瞰永丰塘。崇宁四年，太守郭义建。淳熙九年，太守林元仲以亭前隙地斥其半，创“林艾轩祠堂。” 绍兴二年，太守赵彦励重修。

湖信亭　在城东五里，熙宁桥之西。宋知军张读建。风静波平，壶山倒影于此。

登瀛阁　在望江里。岩巅高阁层轩，下瞰大海。唐宋时，藉以稍障东方之缺，后废。万历中，尚书林尧俞建石塔五级于此。

越王台　在广业里。环山之巅，筑台十馀层，石础犹存。按：王，东越王郢弟馀善也，据东越之地，与郢相攻杀。武帝遣兵讨之，馀善走，窜身此山之下。旧云：越王无诸避地于此。侍郎林光朝有《登越王台》诗云：“千年岭海共横槊，一带风烟杂采樵。”

《寿峰义斋　》在兴化县虎蹲冈。天禧间，方朝议泳与其弟三礼洞以诗赋擅名，筑斋于此。以来四方贤士如陈升之、夏竦、曾公亮，皆不远而至。一夕，有花七枝置几上，以为山神所献也。是岁七人俱应荐，已而相踵登第。

“欧阳四门故宅　” 在北螺村。

江梅妃故宅　，在东华沟中，有田如鹅脰，田中有石一片，至今相传为“江梅妃祖坟。”

蔡襄宅　《在郡南门蔡宅》。

唐甘露林　在文赋里潘岭之原，孝子林攒庐墓处。贞元壬申二月四日，甘露降于垄上，松柏枝叶皆遍，粒如粳米，日高不晞。十一月十七日再降，次年正月二十五日又降，又有白乌之祥。诏旌其门。明成祖御制诗二章。

宋甘露林　在维新里壶公深渎村，孝子郭义重庐墓处。绍兴九年五六月甘露降。墓侧柏木及庐门竹枝赫日当空，撒下如雨。至十月加盛。又乌鹊驯集，巢于木上。事闻，诏旌其门。明成祖御制诗二章。

明甘露山　孝子周鸣鸾庐墓处在壶山顶蕉坑墓庐即在墓桯中，墙址现存。当时甘露屡降，郡为立坊曰“甘露之祯。” 山上有石碣曰“甘露山。” 投盒滩　在木兰陂下。神僧冯智日为李长者授《筑陂方略》。既定基，即投盒于江，一以上覆，一以下承而去。须臾沙壅成滩，潮势稍障，陂藉以成。今滩尚存。

温泉　在上杭头。宋进士林从世筑陂于此，不成，石柱尚存。

演屿　在奉谷里。宋少帝舟泊大峡江浒，为元兵所迫。有白马神忽演一屿以蔽帝舟，遂免。石刻“演屿圣迹” 四字尚存。

仙人钓鱼石　在碧濑溪东。壁立数仞，下瞰深潭，石罅隐隐，有蓑笠钓影在焉。方正字翥诗云：“濑寒隐鱼鳖，庙古动龙蛇。”

舟痕石　在江口。赵真人昇尝乘铁舸至此，今舟痕犹存于石。

圣石　，在府城南三十里余氏龙峰精舍上。石高数丈，多仙迹，有“祈雨圣石道场” 六字。

胡山书堂　梁陈间，郑露与弟庄淑读书处。东风书堂　唐黄淊读书处与郑露书室相邻。澄渚书堂　在城东北十五里澄渚西南隅，唐林蕴所建也。初，蕴与兄藻自北螺村来此，买地作书堂，誓志业文。凡十年。藻举进士，蕴擢明经。时有欧阳詹独步，蕴、藻横行之谚云：“自是莆人相继豋第，殆无虚岁。” 《前志》云：“莆人读书自郑露始，科第自藻蕴始。蕴终其从子攒孝。又为莆善俗之始。”

北岩精舍　在城西三里。唐陈峤、许龟图、黄彦修同读书于此。

福平书堂　在城北十五里北平山下。唐欧阳詹读书处。

东井书堂　，在城东二十里。宋林回年延林光朝讲学处。有拜经堂，地名红泉，今书院是也。蒲弄草堂　，艾轩读书处所云“走金山得蒲弄一席地” 是也。

郑氏书堂　在维新里木兰溪旁。宋国子监簿郑耕老读书处。有诗云：“开怀溪一曲，养拙屋三间。”

仰止堂　在白湖南。对壶公陈正献尝馆朱子于此，俾子弟受学焉。后正献子宓取“高山仰止” 之义以名其堂。邑人黄绩复与同志十馀人从宓学于此。而南关东湖书堂，则绩与同志聚讲处也。

郑樵宅　在广业里，下溪门前有日月井。夹漈草堂　在广业里。宋郑樵著书处也。樵尝

自题云：“斯堂也，本幽泉怪石，长松修竹，榛橡所丛，会与时风夜雨，轻烟浮云，飞禽走兽，樵薪所往来之地。溪西之民于其间为堂三间，覆茅以居。” 诗云：“堂前拖柴堂上烧，柴门终日似无聊。蓼虫不解知辛苦，松鹤何能慰寂寥。述作还惊心力尽，哦吟早觉鬓毛雕。布衣蔬食随天性，休讶巢由不见尧。” 附郑侨《题夹漈草堂诗》：“杪秋寻远山，幽怀郁冲冲。草堂跨层崖，夕阳山影空。高人辞天禄，结交杖藜翁。游氛暗九土，岁晚余曷从。泠泠夹漈水，谡谡长松风。思之不可见，泪落秋云中。”

溪东草堂　，郑厚读书处。郑樵有《题溪东草堂》诗：“春融天气落微微，药草葱芽脉脉肥。植竹旧竿从茂谢，栽桃新树忽芳菲。天寒堂上燃柴火，日暖溪东解虱衣。兴动便从山上去，人生真性莫教违。”

“郭沧洲” 旧隐　在壶山“白云院后。”

使华亭　在城北五里，古名延寿亭，旧驿路也。仙篆石　陈岩山有仙篆石，面平如削，文纵横若篆。籕方正字翥诗有云：“虫文鸟篆不可识，如读岣嵝神禹碑。”

胡洞　在壶山绝顶之西，胡公修炼处。有石洞二间，壁上有泉，可供数人。洞门外围石墙可一丈许，古迹俱存，人迹罕到。

“云庄　林贞肃先墓有石碣” ，文徵明八分书，精绝。

从吾亭　在宝溪彭尚书韶墓左。正德元年十月，知府陈效有诗并序。

濯缨亭　在国清塘上。朱文公书“濯缨亭” 及“天光云影” 二匾。

莲峰紫云岩　在九华山，今废。方朴有《同壶山真率会二十二人游莲峰紫云岩记》。

林光朝故宅　在五侯山下。长城故基，俱巳无存。

“刘孝子闵庐墓” 处　在斗南东山。

仙游县

鸡子城　在县东咸平里鸡子城山上。其城旧传越王所筑，遗址犹存。

蛇湾城　在县东折桂里。俗号为“越王城。” 废兴化县　，在县东北游洋镇。宋于此立兴化军。兴化县后，迁军治于莆田。明正统十三年，废县入莆田、仙游二县。

蔡端明故居　在县内。宋蔡襄官至端明殿学士，人因称之。王十朋诗：“怀章南过蔡公乡，驻马遥瞻数仞墙。” 又云：“四贤诗出人增气，三谏章成国有光。”

六经阁　在文庙之后

湖山书堂　在凤凰山麓。梁时邑儒郑露居此。又府城东十五里，有“林蕴书堂。” 唐邑人林蕴与兄藻读书处。

欧阳詹书堂　在福平山。唐欧阳詹与林蕴兄弟肄业于此。又府城东南二十里，有“东井书堂。” 宋林光朝读书之所。

共乐堂　在州峰之巅，为城中登眺胜处。宋蔡襄诗：“层峦高与赤霄通，节岁欢娱众庶同。庭有美音非独乐，会当炎暑自多风。”

九仙馆　即唐迎宾亭旧址，宋重建，曰“九仙馆” ，亦名《十州亭》。

“迎春亭　” “唐迎宾亭” ，“宋十洲亭” 故址。

思恩堂　在东郊南

拱笔亭　在貂峰麓。吴尚玉建。下有塘数亩，盛夏莲开，香闻十里。两岸榕柳木棉，垂阴可人。内蒸云阁、石英亭、九石居、一撮斋，皆其胜景也。龙首亭　在龙华市。明景泰二年僧积修建。旁有榕树神，窃人名中大魁，俗呼“状元榕” 此也。大济亭　在大圳岳庙前。宋绍兴中建，明嘉靖中毁于倭。隆庆二年里人方畏所重建。

皇清顺治十年，又毁于火。

复古亭　明正德间，上舍陈景贤建。

“西园草堂　” 在鼓峰山下，去县二十里。

“亦沂亭　” 在双林书院前。茅廷韶重建。

大岭亭　明洪武元年建。正德间郑纪公重建鲤波亭　，俗名“里尾。” 明洪武中建，嘉靖十五年修。

卬须亭　明嘉靖五年建。

仰东亭　在长岭村。明嘉靖元年，蔡潮论建。“九龙亭　” 在九龙山下。明成化年间蔡师信倡建。

“醒心亭　” 在太平驿后，甃石作小方塘，傍隙地树榕柏诸木，不知历几许星霜。明崇祯间，泉司李区夜宿驿亭，见二人苍发修髯，向公求救，告。

以伤足惊寤，见二柏几仆，加土而培之。

锦岭亭　在驿北。明正统六年郑彦辉等建。集英亭　在太平桥南。宋庆历三年洪忠建。明正德元年郑彦辉重建。

“《溪海》会宁” 亭　在太平陂沉桥之下。参伯陈公迁建。郑德清、陈文叙、薛文源等重建。

蓝岭亭　在枫市南。明天顺中，驿丞方刚建。“来惠亭　” 在锦岭。明嘉靖中，参政蔡潮论、郑德清同建。

黍稌亭　在后洋。明成化十一年，陈德通建。“活水亭　” 在印石傍，昔陆氏池亭也。以潮汐为高下，因名。宋丞相陆秀夫从帝南渡，留一子居枫，此其裔也。

望海台　在塔斗山

宋赠南康郡王陈忠顺公洪进宅　在马岭西。初，陈洪进据漳、泉二州，有《沙门行》云者谓人曰：“陈氏当有五侯之象，去此五年后，有戎马千万众，前后歌舞入此城，喜而不怒。” 泉人闻之，疑洪进所管二州，何以容五侯，当克汀、建以自益耳。后洪进入朝献地，改镇徐州。文灏通判团练使文𫖮、文项、文显三人，并受诸州刺史。王师入城，作笳鼓为乐，悉如其言。